Roodva
Roodva (vene keeles Ротово) on küla Venemaal Pihkva oblastis Petseri rajoonis Laura vallas. Asub Ruuda jõe ääres. Küla kuulus aastatel 1922 kuni 1944 Eesti Vabariigi Petseri maakonda Roodva valda (kuni 1939 Rootova vald) ja liideti 1944 Vene NFSV-ga. Rahvakeeles on küla nimi olnud Tserepinna. Nime Rotovo on vene allikates mainitud 17. sajandil, selle päritolu on ebaselge. Seal sündis kultuuritegelane Nikolai Solovei. 2000. aastal oli külas 529 elanikku.